Un multitudinari dinar dóna per iniciada la Setmana dels Majors 2018
2025-07-24

Aperitiu, paella valenciana, café i ball. Aquest és el pla amb el qual han començat “la seua setmana” desenes i desenes de persones majors que, hui al migdia, s’han reunit en el Centre Social de la Vila del Pilar per a celebrar l’inici de la XXXII Setmana dels Majors de Burjassot. L’alcalde, Rafa García; la regidora de l’àrea de Benestar Social, Lluna Àrias i la regidora de Serveis Socials, Olga Camps, al costat del regidor Manuel Pérez Menero, han volgut acompanyar als majors en aquest primer acte d’oci i confraternitat, el qual obri tota una setmana d’activitats pensada especialment per a ells.

Demà dimarts, les persones majors que s’hagen apuntat realitzaran una visita cultural al Museu José Benlliure i a la Casa de les Roques, a València. El dimecres 30 de maig, el Saló d’Actes del Centre Social de la Vila del Pilar acollirà la posada en escena de la peça teatral “Plaça de Cánovas”, a càrrec del grup de teatre Arrancapins. La representació començarà a les 17h i, a continuació, els assistents gaudiran d’una degustació d’orxata i fartons. Aquesta activitat també requereix inscripció, a efectuar-se en el Centre Social Tierno Galván, ja que l’aforament de la sala és de 300 persones.

La resta de programació de la XXXII Setmana dels Majors de Burjassot pot consultar-se en la web municipal.